Predkladacia správa

Za účelom vyriešenia majetkových vzťahov a finančného vysporiadania, hlavne pokiaľ ide o splácanie úverov prijatých Vodohospodárskou výstavbou, š.p. Bratislava na dostavbu Vodného diela Gabčíkovo a výstavbu Vodného diela Žilina, prijala vláda SR uznesenie                  č. 619/2001, ktorým sa rieši problematika:

•	vyňatia časti aktív majetku SE, a.s., týkajúcich sa Vodnej elektrárne Gabčíkovo a zámena tohto majetku za Vodné dielo Žilina, ktoré je majetkom štátu a spravuje ho Vodohospodárska výstavba, š.p.,
•	uzatvorenia „Zmluvy o zabezpečení podmienok na výrobu elektrickej energie“ medzi SE a.s. a Vodohospodárskou výstavbou Bratislava, š.p. 

Z uznesenia č. 619/2001 vlády neboli doteraz realizované nasledovné úlohy :

C. 13  prerokovať s veriteľmi štátneho podniku Vodohospodárska výstavba a akciovej spoločnosti Slovenské elektrárne návrhy súvisiace s pozastavením resp. ukončením činnosti Združenia Dunaj, s prechodom na dvojstranné zmluvné vzťahy, so zámennou energetického majetku Vodného diela Gabčíkovo za majetok Vodného diela Žilina a zabezpečiť vydanie všetkých potrebných dokumentov a osvedčení s tým súvisiacich
	do 31. 07. 2001

C. 16  zabezpečiť zámenu majetku Vodohospodárskej výstavby, š.p., prislúchajúceho k Vodnému dielu Žilina, za majetok Slovenských elektrární, a.s., prislúchajúci k Vodnej elektrárni Gabčíkovo v účtovnom ohodnotení
	do 31. 12. 2001     

Na základe žiadosti Ministerstva hospodárstva SR bol upravený termín plnenia úloh                  do 30. 04. 2002.

Vzhľadom k tomu, že tieto úlohy 

-	reštrukturalizáciou a prípravou čiastočnej privatizácie Slovenských elektrární, a.s. (so záverom v uznesení vlády SR č.700/2002, že „Vodná elektráreň Gabčíkovo bude vyňatá z procesu privatizácie SE, a.s.“) boli prekonané a že
-	z dôvodu nesúhlasu bánk úverujúcich Slovenským elektrárňam, a.s. neboli realizované, 

pripravilo Ministerstvo hospodárstva SR na rokovanie vlády SR návrh na ich zrušenie.

Vzhľadom na nesúhlas Ministerstva pôdohospodárstva SR, Ministerstva zahraničných vecí SR i podpredsedu vlády SR pre legislatívu, nebol materiál predložený na rokovanie vlády SR. 
Následne Ministerstvo hospodárstva SR požiadalo predsedu vlády SR o zmenu termínu úloh tak, aby boli v súlade s uznesením vlády SR č. 700/2002. Na základe nesúhlasnej odpovede predsedu vlády SR je predkladaná táto informácia.